L'aire net és un requisit bàsic per a la salut humana i el benestar.
Diverses activitats com les indústries, el transport o la producció d'energia, entre d'altres, poden produir emissió de contaminants a l'atmosfera.
Actualment, la contaminació atmosfèrica constitueix el principal risc ambiental per a la salut.
Efectes sobre la salut dels principals contaminants de l'aire i recomanacions davant possibles superacions dels nivells establerts
Els principals contaminants de l'aire són les partícules en suspensió (PM), l'ozó troposfèric (O 3 ) i els òxids de nitrogen (NOx).
Aquests contaminants, depenent de la seva concentració en l'aire i els factors de risc d'exposició de les persones, poden tenir efectes perjudicials per a la salut a curt i/o a llarg termini.
A més, l'any 2013 l'Agència Internacional de Recerca sobre el Càncer va concloure que la contaminació de l'aire exterior és carcinògena per als humans.
D'altra banda, l'exposició maternal a la contaminació de l'aire està associada a resultats adversos relacionats amb l'embaràs com el baix pes en néixer, el part prematur i el naixement de nounats petits per a la seva edat gestacional.
A més, l'evidència emergent també suggereix que la contaminació de l'aire pot afectar el desenvolupament neurològic dels nens i pot tenir una associació amb la diabetis.
Més informació sobre els principals contaminants i els efectes sobre la salut
Els grups de persones més vulnerables als efectes dels contaminants atmosfèrics són les persones amb malalties cardíaques o de l'aparell respiratori, els nadons, els nens en edat preescolar i les dones embarassades.
Els nadons i els nens en edat preescolar són especialment vulnerables ja que presenten una alta freqüència respiratòria i metabòlica relativa al seu pes i que els seus sistemes pulmonar i immunològic són encara immadurs.
D'altra banda, algunes persones grans poden ser també vulnerables degut a la disminució de la funció dels òrgans amb l'edat.
Tanmateix, hi ha una sensibilitat individual a la contaminació atmosfèrica, per la qual cosa les persones sensibles no constitueixen un grup homogeni de la població i els símptomes poden variar segons la persona.
La normativa europea estableix uns valors límit horaris, semihoraris, 8-horaris, diaris i anuals i, també, uns valors objectius de qualitat de l'aire en funció del contaminant, amb la finalitat de prevenir els efectes nocius de les substàncies contaminants per a la salut humana i el medi ambient.
Així mateix, l'Organització Mundial de la Salut (OMS) estableix uns valors guia de qualitat de l'aire per a determinats contaminants.
Els valors de referència dels principals contaminants són els següents:
Per a més informació sobre la legislació, podeu consultar el web del Departament de Territori i Sostenibilitat.
Així mateix, la normativa estableix, per a l'ozó, un llindar d'informació, a partir del qual una exposició de breu durada pot comportar un risc per a la salut dels grups de població especialment vulnerables; i, per a l'ozó i el diòxid de nitrogen, uns llindars d'alerta, a partir dels quals una exposició de breu durada pot comportar un risc per a la salut que pot afectar el conjunt de la població.
S'estableixen uns nivells d'informació i alerta per als principals contaminants, a partir dels quals es recomana que la població adopti mesures de precaució per reduir la seva exposició davant d'elevats nivells de contaminants.
Per als contaminants que tenen establert un llindar d'informació (ozó) i/o un llindar d'alerta (ozó i diòxid de nitrogen) per la normativa, es mantenen aquests mateixos nivells
En les situacions d'alts nivells de PM10 o de NO 2, el Departament de Territori i Sostenibilitat activa avisos preventius o declaracions d' episodis ambientals en funció de les concentracions detectades.
Així mateix davant concentracions elevades d'ozó troposfèric s'activen avisos de superacions dels llindars d'informació o d'alerta per aquest contaminant.
Per tal de reduir l'exposició a la contaminació de l'aire, es poden adoptar diverses mesures de caràcter general relacionades amb l'activitat física, l'àmbit domèstic i la mobilitat.
Així mateix, l'Agència de Salut Pública de Catalunya fa unes recomanacions concretes a la ciutadania en cas de superació dels llindars d'informació i d'alerta.
Recomanacions amb nivells elevats de contaminació
Altres contaminants de l'aire que cal conèixer són el diòxid de sofre (SO 2 ), el benzè, els hidrocarburs aromàtics policíclics, el monòxid de carboni els metalls tòxics, l'arsènic, el cadmi, el níquel, el plom, el sulfur d'hidrogen, el clor i el clorur d'hidrogen.
Més informació sobre aquests contaminants i els efectes sobre la salut